CELEX: 32018D0918
Language: el
Date: 2018-06-22 00:00:00
Title: Eκτελεστική απόφαση (ΕΕ) 2018/918 του Συμβουλίου, της 22ας Ιουνίου 2018, με την οποία επιτρέπεται στη Γερμανία και την Πολωνία να εισαγάγουν ειδικό μέτρο παρέκκλισης από το άρθρο 5 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

28.6.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 163/17
            
         EΚΤΕΛΕΣΤΙΚΉ ΑΠΌΦΑΣΗ (ΕΕ) 2018/918 ΤΟΥ ΣΥΜΒΟΥΛΊΟΥ
   της 22ας Ιουνίου 2018
   με την οποία επιτρέπεται στη Γερμανία και την Πολωνία να εισαγάγουν ειδικό μέτρο παρέκκλισης από το άρθρο 5 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/112/EΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 395 παράγραφος 1,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Με επιστολές που πρωτοκολλήθηκαν στην Επιτροπή στις 9 Ιανουαρίου 2018 και στις 22 Ιανουαρίου 2018 αντίστοιχα, η Γερμανία και η Πολωνία ζήτησαν άδεια να εισαγάγουν ειδικό μέτρο παρέκκλισης από τις διατάξεις της οδηγίας 2006/112/ΕΚ σχετικά με την κατασκευή νέας γέφυρας μεταξύ του Küstrin-Kietz και του Kostrzyn nad Odrą.
            
         
               (2)
            
            
               Με επιστολές της 5ης Μαρτίου 2018, η Επιτροπή διαβίβασε το αίτημα που υποβλήθηκε από τη Γερμανία και την Πολωνία στα λοιπά κράτη μέλη. Με επιστολές της 6ης Μαρτίου 2018, η Επιτροπή γνωστοποίησε στη Γερμανία και την Πολωνία ότι είχε συγκεντρώσει όλα τα στοιχεία που έκρινε απαραίτητα για την εξέταση του αιτήματος.
            
         
               (3)
            
            
               Σύμφωνα με συμφωνία που θα συναφθεί μεταξύ της Γερμανίας και της Πολωνίας, η περιοχή όπου θα γίνουν οι εργασίες για την κατεδάφιση της υφιστάμενης συνοριακής γέφυρας και την κατασκευή νέας γέφυρας μεταξύ του Küstrin-Kietz και του Kostrzyn nad Odrą, θα πρέπει να θεωρείται, για τους σκοπούς του φόρου προστιθεμένης αξίας («ΦΠΑ»), ως πολωνικό έδαφος, εφόσον οι παραδόσεις αγαθών και οι παροχές υπηρεσιών, οι ενδοκοινοτικές αποκτήσεις και οι εισαγωγές αγαθών προορίζονται για την εκτέλεση των εν λόγω εργασιών.
            
         
               (4)
            
            
               Η Γερμανία και η Πολωνία θεωρούν ότι οι φορολογικές διατάξεις της συμφωνίας είναι δικαιολογημένες προκειμένου να απλουστευθεί η διαδικασία συμμόρφωσης με τις υποχρεώσεις καταβολής ΦΠΑ. Χωρίς τις εν λόγω διατάξεις, οι συναλλαγές θα έπρεπε να κατανέμονται με βάση το έδαφος στο οποίο πραγματοποιούνται, γεγονός που θα συνεπαγόταν φορολογικές επιπλοκές για τις εργοληπτικές επιχειρήσεις που θα αναλάβουν τις εργασίες.
            
         
               (5)
            
            
               Δεδομένου ότι το ειδικό μέτρο απλουστεύει τη διαδικασία συλλογής του ΦΠΑ και ότι θα επηρεάσει μόνο σε αμελητέο βαθμό το συνολικό ποσό των φορολογικών εσόδων των κρατών μελών που εισπράττονται στο στάδιο της τελικής κατανάλωσης, είναι σκόπιμο να εφαρμοστεί παρέκκλιση από τις διατάξεις της οδηγίας 2006/112/ΕΚ και να οριστεί ότι, για τους σκοπούς του ΦΠΑ, όλες οι παραδόσεις αγαθών και παροχές υπηρεσιών, οι ενδοκοινοτικές αποκτήσεις και οι εισαγωγές αγαθών που προορίζονται για την κατεδάφιση της υφιστάμενης συνοριακής γέφυρας και την κατασκευή νέας συνοριακής γέφυρας μεταξύ του Küstrin-Kietz και του Kostrzyn nad Odrą πραγματοποιούνται στο έδαφος της Πολωνίας και, ως εκ τούτου, θα υπόκεινται στον πολωνικό ΦΠΑ.
            
         
               (6)
            
            
               Η παρέκκλιση δεν έχει επιπτώσεις στους ιδίους πόρους της Ένωσης που προέρχονται από τον ΦΠΑ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Κατά παρέκκλιση από το άρθρο 5 της οδηγίας 2006/112/ΕΚ, επιτρέπεται στη Γερμανία και στην Πολωνία να θεωρούν την περιοχή του εργοταξίου της συνοριακής γέφυρας μεταξύ του Küstrin-Kietz και του Kostrzyn nad Odrą ως μέρος του εδάφους της Πολωνίας για τους σκοπούς της παράδοσης αγαθών και της παροχής υπηρεσιών, των ενδοκοινοτικών αποκτήσεων και των εισαγωγών αγαθών που προορίζονται για την κατεδάφιση της υφιστάμενης συνοριακής γέφυρας και την κατασκευή νέας συνοριακής γέφυρας.
   Άρθρο 2
   Η παρούσα απόφαση απευθύνεται στην Ομοσπονδιακή Δημοκρατία της Γερμανίας και στη Δημοκρατία της Πολωνίας.
   
      Λουξεμβούργο, 22 Ιουνίου 2018.
      
         
            Για το Συμβούλιο
         
         
            Ο Πρόεδρος
         
         V. GORANOV
      
   
   
      (1)  ΕΕ L 347 της 11.12.2006, σ. 1.